चार जीएम, फील्ड ऑपरेशन, एक प्रभारी सीईओ और एक एजीएम को भी हटाया
प्रदेश के पांचों दुग्ध संघों के अधिकारियों को पशु पालन विभाग के प्रमुख सचिव अश्विनी राय की समीक्षा बैठक भारी पड़ गई। उज्जैन, भोपाल, इंदौर, ग्वालियर और जबलपुर के सीईओ को हटाने के बाद पांच में से चार दुग्ध संघों के जनरल मैनेजर, फील्ड ऑपरेशन को भी हटा दिया गया है। साथ ही रीवा के प्रभारी सीईओ पीवीएन रेड्डी और उज्जैन के एजीएम प्लांट ऑपरेशन एके तिवारी को भी हटाया गया है। इससे गुस्साए अधिकारी लामबंद होकर मंगलवार को पशु पालन मंत्री अंतर सिंह आर्य और एमडी से मिले। मंत्री की समझाइश पर इन्होंने अभी हड़ताल को टाल दिया है।
एमपी स्टेट को ऑपरेटिव डेयरी फेडरेशन यानी एमपीसीडीएफ की एमडी अरुणा गुप्ता ने सोमवार रात पांचों दुग्ध संघों के सीईओ के तबादला आदेश जारी कर दिए थे। इस लिस्ट में रेड्डी और तिवारी के नाम भी हैं। सोमवार को बैठक के बाद अफसरों के रवैये से तमतमाए पीएस ने सभी सीईओ और जीएम फील्ड ऑपरेशन को हटाने को कहा था। पीएस के रवैये से गुस्साए अधिकारियों ने देर रात बैठक कर अपने इरादे जाहिर कर दिए थे। इधर मंगलवार शाम करीब पौने चार बजे एमडी अरुणा गुप्ता ने भोपाल दुग्ध संघ के सीईओ का कार्यभार संभाल लिया था।
mag_Deva hin_Deva hin_Deva